ลูกค้าโวยแหลก แบงก์บัวหลวงเอทีเอ็มไม่ออก
&nbsp;
18 ส.ค. 2554

โพสต์ทูเดย์ — ลูกค้าเดือดร้อนระนาว ระบบเอทีเอ็มธนาคารกรุงเทพขัดข้อง ต่อสายร้องเรียนคอลเซ็นเตอร์ไม่มีคนรับสาย
ลูกค้าธนาคารกรุงเทพจำนวนมากต่างประสบปัญหาจากการใช้เอทีเอ็มของธนาคารเมื่อวันที่ 31 พ.ค. บางรายกดเงินแล้วไม่ออก แต่ถูกตัดยอดเงินจากบัญชี บางรายยอดเงินในบัญชีหายไป ไม่ตรงกับจำนวนเงินที่ได้รับ เป็นต้น
ทั้งนี้ เมื่อลูกค้ามีปัญหาได้โทร.ไปติดต่อคอลเซ็นเตอร์ธนาคารกรุงเทพที่หมายเลข 1333 และ 026455555 หลายครั้งแต่กลับไม่มีพนักงานรับสาย 
น.ส.วณีกมล เจนพิทักษ์สมบัติ พนักงานบริษัทเอกชนแห่งหนึ่ง เปิดเผยว่า ได้ไปกดเงินที่เอทีเอ็มธนาคารกรุงเทพบนถนนสุรวงศ์ ช่วงบ่ายเมื่อวันที่ 31 พ.ค. จำนวน 1 หมื่นบาท แต่เงินไม่ออก และพยายามโทรศัพท์หาคอลเซ็นเตอร์แต่ไม่มีพนักงานรับสาย จากนั้นได้นำบัตรไปเช็กยอดเงินจากตู้ธนาคารกรุงศรีอยุธยา พบว่ายอดเงินหายไป 1 หมื่นบาท ทำให้รู้ว่าเงินไม่ออกแต่ยอดเงินถูกตัดไปพอถึงช่วงเย็นลองนำบัตรเอทีเอ็มธนาคารกรุงเทพใบเดิมไปกดที่ตู้ไทยพาณิชย์ พบว่ายอดเงิน 1 หมื่นบาทกลับคืนมาแล้ว แต่พอกดเงินเงินไม่ออกอีก จึงร้องเรียนไปที่ไทยพาณิชย์ พนักงานแจ้งว่าต้องสอบถามไปที่ธนาคารกรุงเทพ แต่พนักงานธนาคารกรุงเทพก็ไม่รับสายอีก ไม่รู้จะทำอย่างไร กลัวธนาคารจะไม่รับผิดชอบเงินที่หายไป 
ลูกค้าอีกรายเปิดเผยว่า กดเงินจากตู้ได้เงินครบ แต่เมื่อเช็กยอดเงินคงค้างกลับพบว่าเงินหายไป 200 บาท
ด้านลูกค้าอีกราย เปิดเผยว่า พยายามกดเงินจากตู้เอทีเอ็มหลายครั้ง แต่เงินไม่ออกมา จึงลองเปลี่ยนไปใช้ตู้อื่น ก็ไม่สามารถกดเงินได้ 
น.ส.ณัฐวรรณ ฉลองขวัญ ร้องเรียนว่า ได้เบิกเงินผ่านตู้เอทีเอ็มที่หน้าวิลล่า มาร์เก็ต ติดกับเมเจอร์ อเวนิว 6,000 บาท เงินไม่ออกมาแต่ยอดบัญชีถูกตัดไปแล้ว 
นางรัชนี นพเมือง ผู้ช่วยผู้จัดการใหญ่ธนาคารกรุงเทพ กล่าวว่า ระบบของธนาคารวันที่ 31 พ.ค. ขัดข้องเป็นช่วงๆ ฝ่ายไอทีได้ปรับปรุงจนเป็นปกติแล้วตั้งแต่ช่วงบ่าย โดยลูกค้าที่ประสบปัญหาให้ตรวจสอบยอดเงินใหม่อีกครั้งในวันนี้ 1 มิ.ย. หากลูกค้ายังมีปัญหาอยู่ให้ร้องเรียนมาที่คอลเซ็นเตอร์หรือฝากไว้ที่สาขาใดก็ได้ 
นางรัชนียืนยันว่าระบบขัดข้องไม่เกี่ยวกับการที่ธนาคารถูกเผา